CELEX: 62008TN0489
Language: fi
Date: 2008-11-17 00:00:00
Title: Asia T-489/08: Kanne 17.11.2008 — Power-One Italy v. Euroopan yhteisöjen komissio

10.1.2009   
            
            
               FI
            
            
               Euroopan unionin virallinen lehti
            
            
               C 6/41
            
         Kanne 17.11.2008 — Power-One Italy v. Euroopan yhteisöjen komissio
   (Asia T-489/08)
   (2009/C 6/81)
   Oikeudenkäyntikieli: italia
   Asianosaiset
   
      Kantaja: Power-One Italy (Terranova Bracciolini, Italia) (edustaja(t)/asiamies (asiamiehet): avvocato R. Giuffrida ja avvocato A. Giussani)
   
      Vastaaja: Euroopan yhteisöjen komissio
   Vaatimukset
   
               —
            
            
               Euroopan yhteisöjen komissio on velvoitettava Euroopan yhteisöjen perustamissopimuksen 288 artiklan perusteella ja siitä aiheutuvin vaikutuksin korvaamaan kaikki Power One Italy spa:lle aiheutetut vahingot, joiden määräksi katsotaan 2 876 188,99 euroa tai PNEUMA-hankkeesta aiheutuneiden kustannusten määrä taikka jokin muu suurempi tai pienempi, oikeuden harkitsema määrä
            
         
               —
            
            
               Euroopan yhteisöjen komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Tämä kanne koskee päätöstä lopettaa nk. ”Pneuma”-hanke ja periä takaisin sen rahoittamiseksi maksettu ennakkomaksu. Tuon hankkeen tarkoituksena oli luoda uusi UPS-järjestelmä, jolla matkapuhelinten perusradioasemien laitteistoille olisi toimitettu energiaa käyttämällä erityistä paineilmasäiliötä. Kantaja teki tämän toteuttamiseksi sopimuksen strategisten sopimuspuolten ja erityisesti Firenzen yliopiston kanssa, joka olisi huolehtinut toiminnallisen osan suunnittelusta ja kehittämisestä ja uuden järjestelmän prototyyppien, ENEA:n ja FEBE ECOLOGIC:in, testaamisesta uuden UPS:n ympäristöanalyysien tekemiseksi, ja TELEFONICA MOVILESIN kanssa, joka on antanut käyttöön muutamia Espanjan alueella sijaitsevia perusradioasemia, jotta protyyppejä voitaisiin testata todellisissa toimintaolosuhteissa.
   Kantaja joutui komission päätöksen takia palauttamaan rahoituksen ennakkomaksuna saamansa koko summan, ja kaiken lisäksi sillä on velvollisuus vastata sitoumuksistaan omille strategisille sopimuspuolilleen, jotka ovat esittäneet korvausvaatimuksia. Power One on joka tapauksessa toteuttanut ja toimittanut hankkeen omalla kustannuksellaan. Se on kohtuullisesti luottanut komission aina myöntämiin poikkeuksiin. Sille on aiheutunut 2 876 188,99 euron suuruinen kustannus siitä, että se on toteuttanut Espanjassa täysin toimivan laitteiston, joka on sellainen, mistä vastaajan ja sopimuspuolten kanssa sovittiin.
   Kantaja vetoaa vaatimustensa tueksi seuraaviin seikkoihin:
   
               —
            
            
               ympäristöalan rahoitusvälineestä (LIFE) 17.7.2000 annetun Euroopan parlamentin ja neuvoston asetuksen (EY) N:o 1655/2000 (1) 10 artiklaa on rikottu
            
         
               —
            
            
               LIFE-hankkeita koskevien hallinnollisten standard-sääntöjen 14 artiklaa ei voida soveltaa, koska kantaja on jatkuvasti toiminut kiinteässä ja johdonmukaisessa yhteistyössä ja se on aina täsmällisesti vastannut komission jokaiseen pyyntöön. Kaiken lisäksi ”Pneuma”-hanke toteutettiin kokonaisuudessaan, siitä tehtiin toimiva ja se testattiin
            
         
               —
            
            
               Kyseinen päätös on syrjivä ja sillä loukataan luottamuksensuojan periaatetta.
            
         
      (1)  EYVL L 192, 28.7.2000, s. 1.